**คณะสัตวแพทยศาสตร์ มข. จัด “พิธีมอบเสื้อคลินิกแก่นักศึกษาสัตวแพทย์ ชั้นปีที่ 4” ประจำปีการศึกษา 2563**

เมื่อวันพฤหัสบดีที่ 13 สิงหาคม 2563 ที่ผ่านมา ณ ห้องประชุมประจักษ์ พัวเพิ่มพูลศิริ อาคารพิเชฏฐ์ เหลืองทองคำ คณะสัตวแพทยศาสตร์ มหาวิทยาลัยขอนแก่น โดยสโมสรนักศึกษาคณะสัตวแพทยศาสตร์ ได้จัดโครงการ **“พิธีมอบเสื้อคลินิกแก่นักศึกษาสัตวแพทย์ ชั้นปีที่ 4”** ประจำปีการศึกษา 2563 ขึ้น โดยโครงการนี้มีวัตถุประสงค์เพื่อให้นักศึกษาสัตวแพทย์ชั้นปีที่ 4 มีความภาคภูมิใจในวิชาชีพการสัตวแพทย์ คณะและมหาวิทยาลัยขอนแก่น รวมไปถึงเป็นการแสดงความชื่นชมยินดีกับการที่นักศึกษาสัตวแพทย์ชั้นปีที่ 4 ได้ประสบความสำเร็จในการเรียนผ่านระดับชั้นพรีคลินิกและก้าวสู่ชั้นคลินิก ซึ่งถือว่าเป็นการก้าวผ่านความสำเร็จมาแล้วครึ่งหนึ่งของการศึกษา และนอกจากนั้นยังมีเป้าหมายเพื่อให้นักศึกษาได้ตระหนักถึงหน้าที่ที่นักศึกษาต้องคำนึงถึงวิชาชีพที่ตนเองต้องเกี่ยวข้องในอนาคต ดังนั้น พิธีมอบเสื้อคลินิกจึงมีความสำคัญอย่างยิ่งที่จะต้องจัดขึ้นให้แก่นักศึกษาสัตวแพทย์ ชั้นปีที่ 4 เพื่อให้นึกศึกษามีความภาคภูมิใจ ความตั้งใจและความพยายามเพื่อให้ประสบความสำเร็จในการศึกษา เป็นบัณฑิตที่มีคุณสมบัติและคุณภาพที่เหมาะสมในอนาคต และยังเป็นประเพณีอันดีงามสืบทอดกันต่อไป โดยมีคณะผู้บริหาร คณาจารย์ เจ้าหน้าที่ ผู้ปกครอง และนักศึกษาสัตวแพทย์ทุกชั้นปี ประมาณ 270 คน เข้าร่วมโครงการในครั้งนี้ โดยมี **ผศ.น.สพ.ดร.กรวุธ พันธ์อารีวัฒนา** เป็นอาจารย์ที่ปรึกษาโครงการดังกล่าว